ЦIыхухэм я шынагъуэншагъэр къызэгъэпэщынырщ къалэн нэхъыщхьэр
КъБР-м и Iэтащхьэ КIуэкIуэ Казбек IущIащ лэжьыгъэ ­Iуэ­хукIэ республикэм къэкIуа, Урысейм и МВД-м КИФЩI-м щиIэ Управленэ нэхъыщхьэм и унафэщI, полицэм и генерал-полковник Бачурин Сергей. ЗэIущIэм хэтащ къэрал кIуэцI IуэхухэмкIэ министру КъБР-м щыIэ Павлов Василий.
Хабзэр хъумэн IэнатIэм псори зэкъуэту щызэдэлэжьэным ехьэлIа зи чэзу Iуэхухэм тепсэ­лъы­хьащ зэIущIахэр.
Управленэ нэхъыщхьэм и уна­фэщIым къыхигъэщащ фокIа­дэм екIуэкIыну хэхыныгъэхэм къэрал кIуэцI IуэхухэмкIэ органхэм шэщIауэ зэрызыхуа­гъэ­хьэ­зырыр. ЩIыналъэм и полицэм и лэжьыгъэр трещIыхь а Iуэхум хэтыну орган, структурэ псоми пыщIэныгъэ быдэ яхуиIэу ядэ­лэжьэным, цIыхухэм КонституцэкIэ яIэ хуитыныгъэхэр къагъэсэбэпу шынагъуэншэу Iэ яIэ­тын папщIэ.
ЗэIущIэм щыжаIащ респуб­ликэм щытыкIэр зэрыщы­зэ­пIэзэрытыр. ЩIыналъэм и Iэтащ­хьэм къыхигъэщхьэхукIащ республикэм и властым и ор­ганхэр хабзэхъумэ IэнатIэхэм быдэу зэрапыщIар, щIыналъэм хабзэм щытетыныр къыщызэгъэпэщыным хуэгъэпса прог­рам­мэхэр зэрагъэзащIэр, экстремизм хуэмэбжьымэхэм япэ­щIэ­тыным теухуа Iуэхухэр зэры­зэ­фIагъэкIыр.
Бачурин Сергей республикэм и Iэтащхьэ КIуэкIуэ Казбек ­къритащ «Урысей МВД-м и Уп­равленэ нэхъыщхьэу КИФЩI-м щыIэр илъэси 10 ирокъу» фэ-еплъ дамыгъэр.
КIуэкIуэ Казбек Урысейм и МВД-м и Управленэ нэхъыщхьэм и унафэщI Бачурин Сергей фIыщIэ хуищIащ республикэм и хабзэхъумэ IэнатIэм гулъытэ хэха къызэрыхуищIым папщIэ икIи къыхигъэщащ къэблэгъа Iуэхухэм тэмэму зэрытелажьэм и нэщэнэ нэхъыщхьэу увын ­хуейр цIыхухэм я шынагъуэн­шагъэр къызэгъэпэща зэрыхъур зэрыарар.

КъБР-м и Iэтащхьэмрэ Правительствэмрэ я пресс-IуэхущIапIэ.
